Patrick (pyhimys)

Patrick (, ) (k. 17. maaliskuuta 461) on Irlannin suojeluspyhimys, jonka ansioksi on nimetty kristinuskon vakiinnuttaminen Irlantiin 400-luvulla.
 Pyhä Patrick on myös Nigerian suojeluspyhimys sekä insinöörien ja karkotettujen suojeluspyhimys. Hänen muistopäivänsä on 17. maaliskuuta, joka tunnetaan Pyhän Patrickin päivänä. Pyhän Patrickin päivä on Irlannin kansallispäivä, jota juhlitaan, paitsi Irlannissa, myös muualla maailmassa irlantilaisten keskuudessa. Esimerkiksi Yhdysvalloissa Pyhän Patrickin päivää juhlitaan yleensä suurellisesti.
Pyhä Patrick oli luultavasti kotoisin Kilpatrickista Skotlannista. Tosin Patrickin syntymäpaikaksi on myös arveltu Ison-Britannian länsirannikkoa ja Ranskan pohjoisrannikkoa. Hän joutui rosvojen kaappaamaksi ja orjaksi Irlantiin. Orjuudessa hänestä tuli harras kristitty. Hän pakeni, opiskeli luostarissa Ranskassa, palasi käännytystyöhön Irlantiin ja järjesti siellä kirkolliset olot.
Elämä.
Perimätietojen mukaan Pyhä Patrick syntyi Kilpatrickissa Skotlannissa lähellä Dumbartonia 385–390 jaa. Hänen alkuperäisen nimensä uskotaan olevan joko Maewyn Succat tai Magonus Sucatus. 
Patrickin isä Calpurnius oli kristitty diakoni. Ei ole kuitenkaan todisteita siitä, että Patrick olisi ollut nuorena erityisen uskonnollinen. Kun Patrick oli 16-vuotias, irlantilaiset merirosvot ryöstivät hänet ja myivät orjaksi Irlantiin Darliadaan nykyiseen Antrimiin paikalliselle heimopäällikölle Michulle. Patrick toimi orjuudessa paimenena kuusi vuotta. Orjuutensa aikana Patrick haki lohtua uskostaan. Kun hän näki unen, että laiva, jolla hänen oli määrä paeta, oli valmis, hän pakeni orjuuttajaansa ja pääsi Britanniaan. Siellä Patrick oli vähällä kuolla nälkään ja joutui lyhyeksi aikaa vankeuteen, ennen kuin pääsi vihdoin palaamaan perheensä luo. Tämän jälkeen hän on saattanut käydä lyhyellä vierailulla mantereella. Ollessaan orjana Patrick opetteli täydellisesti keltin kielen, jolla loppujen lopuksi käännytti Irlannin kristinuskoon. Patrick perehtyi myös druidismiin tänä aikana orjuuttajansa Michun kautta, joka oli druidipappi.
Ranskassa Patrick opiskeli papiksi ja valmistui Lérinsistä. Luostariaikanaan Maewyn vakuuttui siitä, että hänet oli valittu käännyttämään irlantilaiset pakanat kristinuskoon. Hän otti itselleen myös kristillisen Patrick-nimen.
Auxerren luostari oli päättänyt lähettää lähetyskunnan pakanalliseen Irlantiin, jonka johtajaksi valittiin Pyhä Palladius. Palladius ei kuitenkaan päässyt Irlantiin, vaan hänet siirrettiin Skotlannin piispaksi. Niinpä Patrick sai Irlannin piispan arvonimen. Paavi Celestinus I vihki Patrickin piispaksi vuonna 432, ja yhdessä pienen kannattajajoukon kanssa hän matkusti Irlantiin luultavasti kesällä 433 aloittaakseen käännytystyönsä.
Irlannissa Patrick sai vastaansa saaren mahtavimman miehen Laoghairen, Taran kuningaskunnan kuninkaan. Maan katoliset tiesivät, että tämän avulla Irlanti pystyttäisiin yhdistämään yhdeksi katoliseksi valtioksi. Legendan mukaan heti ensimmäiseksi Irlantiin saavuttuaan Patrick sytytti kannattajineen valtavan tulen kevään alkamisen merkiksi saadakseen huomiota. Tulen sytyttäminen ennen kuningasta oli nimittäin tuohon aikaan kiellettyä Vihreällä saarella. 
Saman legendan mukaan Patrick rauhoitti kuninkaan maltillisuudellaan ja oveluudellaan. Patrick selitti kuninkaalle kristinuskon opinkappaleita ja käytti esimerkkinä uskostaan kuuluisaa kolmilehtistä apilaa, josta tuli myöhemmin Pyhän Patrickin ja pyhän kolminaisuuden symboli. Patrickin mukaan kasvilla on vain yksi varsi, mutta kolme erillistä lehden haaraa, jotka edustavat pyhää kolminaisuutta eli Isää, Poikaa ja Pyhää Henkeä, jotka ovat kaikki saman kokonaisuuden erillisiä elementtejä.
Druidien ja muiden pakanallisten vastustuksesta huolimatta Pyhä Patrick teki lähetystyötä yli 30 vuotta Irlannissa perustaen useita kirkkoja, luostareita sekä kouluja ja käännyttäen ihmisiä katolisiksi. Patrick vetäytyi eläkkeelle Irlannin maaseudulle. Patrick kuoli maaliskuun 17. päivänä vuonna 461, ollessaan 76-vuotias. Hänet on haudattu Downpatrickiin Pohjois-Irlantiin.
Patrickilta tunnetaan kaksi kirjoitusta, kristillinen omaelämäkerta "Confessio" sekä kirje Coroticukselle, jossa tuomitaan walesilaiset Irlannin kristittyjen kohtelusta.
"Armagh'n kirja" ("Book of Armagh") on kirjoitettu 800-luvulla ja kuvailee Pyhän Patrickin elämää ja lähetystyötä esikristillisessä Irlannissa.